[{"text_idx": "#000005", "text": "#CardiffCariad \u2013 Dod o hyd i gariad yng Nghaerdydd"}, {"text_idx": "#000006", "text": "Mae astudio yng Nghaerdydd yn gallu newid eich bywyd mewn sawl ffordd, yn aml, dyma\u2019r lle cyntaf i rhywun fyw yn annibynnol am y tro cyntaf, dod o hyd i ddiddordebau newydd a gwneud penderfyniadau a fydd yn siapio eich gyrfa. Dyma lle mae nifer o gynfyfyrwyr Prifysgol Caerdydd wedi syrthio mewn cariad hefyd. A hithau\u2019n wythnos Gw\u0302yl Sant Ffolant, byddwn yn rhannu straeon cyplau o gynfyfyrwyr Caerdydd o bob cwr o\u2019r byd a ddaeth o hyd i gariad yng Nghaerdydd."}, {"text_idx": "#000007", "text": "Fe wnaeth Alexandra (LLB 2003) sy\u2019n gyfreithwraig, gwrdd a\u0302\u2019i gw\u0302r, Simon (MBBCh 2005), sy\u2019n feddyg teulu yn 2000 pan oedd y ddau yn byw yn Ne Tal-y-bont."}, {"text_idx": "#000008", "text": "\u2018Roedd Simon yn byw yn y fflat o dan fy un i, ro\u2019n i\u2019n astudio\u2019r gyfraith, ac yntau\u2019n astudio meddygaeth. Daethom ar draws ein gilydd am y tro cyntaf ar o\u0302l i fi dorri gwydr a dechrau hwfro tu allan i\u2019w ystafell am 2 yn y bore, daeth allan o\u2019i ystafell i gwyno, gan fod ganddo arholiad anatomeg y diwrnod hwnnw. Fe aeth blwyddyn heibio cyn i ni ddod at ein gilydd fel cwpwl, ac fe wnaethom briodi yn 2006."}, {"text_idx": "#000009", "text": "Roedd hynny 11 mlynedd yn o\u0302l, ac erbyn hyn mae dau blentyn gyda ni ac yn hapus iawn o hyd. Does dim un ohonon ni\u2019n dod o Gymru, ond daeth Prifysgol Caerdydd a gwydryn wedi\u2019i dorri a\u0302 ni at ein gilydd! Rydym yn rhannu atgofion melys o Brifysgol Caerdydd, a\u2019r nosweithiau allan yn yr Undeb.\u2019"}, {"text_idx": "#000010", "text": "Fe wnaeth Esther (BA 2012, MA 2013, PhD 2017) a Sam (BA 2011) gwrdd yn ystod eu hwythnosau cyntaf yng Nghaerdydd, ac 8 mlynedd yn ddiweddarach, mae\u2019n nhw\u2019n briod ac yn byw yn y ddinas o hyd lle mae Esther yn gweithio i Brifysgol Caerdydd a Sam yn gweithio ar gyfer elusen gyda myfyrwyr sydd eisiau rhannu eu ffydd ar y campws."}, {"text_idx": "#000011", "text": "\u2018Des i i Brifysgol Caerdydd yn 2008 ac fe wnes i gwrdd a\u0302 Sam yn ystod fy wythnosau cyntaf yno drwy Gymdeithas yr Undeb Gristnogol, a daethom yn rhan o\u2019r un cylch o ffrindiau. Roeddem ni\u2019n gwario llawer o amser gyda\u2019n gilydd a daethom yn ffrindiau gorau. Roeddwn i\u2019n ei hoffi yn eitha buan ar o\u0302l cwrdd, ond fe ddaeth hi\u2019n amlwg ei fod e\u2019n fy ngweld fel ffrind yn unig \u2013 ffrind da, ond dim ond ffrind."}, {"text_idx": "#000012", "text": "\u2018Pan es i ar flwyddyn dramor, fe sylweddolodd Sam ei fod e\u2019n gweld fy eisiau yn fawr. Fe gafodd sgwrs a\u0302\u2019i fam (y peth gorau gall bachgen ei wneud), a phan ddes i no\u0302l dros y Nadolig fe ddywedodd wrtha i ei fod eisiau treulio gweddill ei fywyd gyda fi."}, {"text_idx": "#000013", "text": "\u2018Pan ddes i no\u0302l o Ffrainc, fe ddaethom ni\u2019n gwpwl swyddogol, dyweddi\u0308o ac yna priodi yn Hydref 2012. Rydym yn dod i ddeall mwy am gariad ac am ein gilydd bob dydd, ond rydym yn ddiolchgar am yr holl flynyddoedd o gyfeillgarwch ym Mhrifysgol Caerdydd bron i ddegawd yn o\u0302l.\u2019"}, {"text_idx": "#000014", "text": "Fe wnaeth Harriet (BA 2010, PGDip 2011) sy\u2019n Rheolwr Cyfathrebu gwrdd a\u0302 Andrew (MPharm 2011) sy\u2019n fferyllydd ar ei diwrnod cyntaf ym Mhrifysgol Caerdydd yn 2007."}, {"text_idx": "#000015", "text": "Fe wnes i gwrdd a\u0302 fy ngw\u0302r, Andrew Kings, ar fy niwrnod cyntaf ym Mhrifysgol Caerdydd ar 20 Medi 2007. Roeddem ni\u2019n dau yn byw yn Nhy\u0302 24, De Tal-y-bont. Roedden ni\u2019n dod ymlaen mor dda yn syth, ond doedden ni ddim eisiau gwneud pethau\u2019n anghyfforddus yn y fflat, felly fe gadwon ni\u2019n perthynas yn gyfrinach am tua 9 mis. Roeddem ni gyda\u2019n gilydd drwy ein holl amser yng Nghaerdydd, a mis Gorffennaf diwethaf, bron i naw mlynedd ar o\u0302l cwrdd, fe briodon ni yng Nghaerdydd. Rwy\u2019n dod o tu allan i Brighton yn wreiddiol ac fe gafodd Andrew ei eni yn Bassaleg, ond rydym ni\u2019n caru Caerdydd ac yn byw yn y Rhath gyda\u2019n gilydd.\u2019"}, {"text_idx": "#000017", "text": "\u2018Fe wnes i gwrdd a\u0302 fy ngw\u0302r ym Maes awyr Caerdydd, Roeddwn i\u2019n astudio cwrs Meistr mewn Astudiaethau Ewropeaidd a Chysylltiadau Rhyngwladol ac roedd Phillip yn fyfyriwr Erasmus yn dod i Brifysgol Caerdydd i astudio\u2019r Gyfraith. Fe wnaethon gwrdd ar 21 Medi 2006 ym Maes awyr Caerdydd ar ein diwrnod cyntaf, pan oeddem ni\u2019n aros am y bws i\u2019r campws, ac roedd yn gariad ar yr olwg gyntaf. Rydyn ni wedi bod gyda\u2019n gilydd fyth ers hynny ac fe briodon ni ddwy flynedd yn o\u0302l ac mae merch o\u2019r enw Emilia gyda ni.\u2019"}, {"text_idx": "#000018", "text": "Fe wnaeth Georgie (BA 2012) sy\u2019n ymgynghorydd recriwtio gwrdd a\u0302 Matt (BSc 2013) sy\u2019n gyfrifydd pan oedden nhw\u2019n gweithio ar y bar yn Undeb y Myfyrwyr."}, {"text_idx": "#000019", "text": "\u2018Roeddwn i\u2019n Arweinydd Ti\u0302m ac er mawr fy nghywilydd, roedd yr Arweinwyr Ti\u0302m yn anfon Matt draw i weithio ar fy mar i. Wrth geisio ymddangos yn ddidaro, roeddwn i\u2019n rhoi gwaith ofnadwy i Matt, fel golchi\u2019r llawr a gwagio\u2019r biniau. Serch hynny, ar o\u0302l parti wedi\u2019r gwaith gyda \u2018chefndir rhamantus\u2019 y Lolfa Fyw, gofynnodd Matt i fi os oeddwn i eisiau un o\u2019r \u2018coctels \u00a32 gorau\u2019 ac mae\u2019r gweddill yn hanes. \u2018Sut gallai unrhyw ferch wrthod cynnig fel hwnnw?\u2019"}, {"text_idx": "#000020", "text": "Fe wnaeth Ed (BSc 2006, MA 2007) gwrdd a\u0302 Kate (BA 2005, MA 2010) ar ei ddiwrnod cyntaf mewn neuadd breswyl yn 2002."}, {"text_idx": "#000021", "text": "\u2018Kate oedd y person cyntaf i mi gyfarfod ar fy niwrnod cyntaf yn Ne Tal-y-bont. Daethom ni\u2019n ffrindiau mawr ond yn ddim byd mwy! Os byddech wedi gofyn i\u2019n ffrindiau os bydden ni wedi dod yn gwpwl priod, bydden nhw wedi chwerthin, ond fe wnaeth un tocyn sba\u0302r i ge\u0302m Chwe Gwlad rhwng Cymru a\u2019r Alban yn 2010, ac un neu ddau ddiod newid y cwbl.\u2019"}, {"text_idx": "#000022", "text": "\u2018Mae\u2019r ddau ohonom wedi aros yng Nghymru, rwy\u2019n gweithio ar gyfer Coleg Brenhinol meddygon teulu ac mae Kate yn gweithio ar gyfer y Gwasanaeth Mabwysiadu Cenedlaethol yng Nghymru. Fe briodon ni yn 2013, ac rydym yn disgwyl yr ail fabi yn Awst 2016!\u2019"}, {"text_idx": "#000023", "text": "Fe wnaeth Thant (PhD 2009) a Harshad (PhD 2009) gwrdd pan oed y ddau yn astudio PhD."}, {"text_idx": "#000024", "text": "\u2018Fe wnaethom gwrdd yng Nghanolfan Fagneteg Wolfson. Fe ddechreuais i yn Ionawr 2003 ond roedd Harshad wedi bod yn fyfyriwr yno ers Medi 2002. Wnes i ddim cwrdd ag ef nes lawer yn hwyrach yn 2003 gan nad oedd yn dod i mewn i\u2019r brifysgol bron byth \u2013 un o\u2019r myfyrwyr hynny. Mae\u2019n siw\u0302r fod hynny wedi deffro fy chwilfrydedd amdano. Daethom yn ffrindiau yn fuan ac ym Nhachwedd 2003, fe ofynnais iddo ddod am goffi am nad oedd e\u2019n mynd amdani! Fe briodon ni yn 2008 \u2013 fi ysgogodd hynny hefyd.\u2019"}, {"text_idx": "#000027", "text": "Oni nodir fel arall, mae'r safbwyntiau a geir yn y blog hwn yn perthyn i'r awdur ac nid ydynt o reidrwydd yn cynrychioli barn Prifysgol Caerdydd."}]